作者:無名氏
標題:六州
內容:承景運，天子奉明堂。玉燭應，金飈動，萬寶盈箱。嚴法駕、天路龍驤。採仗迎祥。日色動扶桑。款清廟、我誠將。回御八鸞鏘。於皇仁孝，祖宗來顧，熙於四極，令問載無疆。躬嚴配、笙鏞奏鳳來翔。瑞煙起，浮帝袞，玉步間天香。升重宇、壁玉華光。桂流觴。神虞夕照熉黃。九霄鳴佩下清廂。齊拱太微傍。群心同願，長臨路寢，三年講禮，顯祀文王。